Lansarea proiectului DANUBIUS-RO-2 – o nouă etapă în consolidarea cercetării românești la nivel european

Pe data de 11 noiembrie a avut loc lansarea proiectului DANUBIUS-RO-2, unul dintre cele mai mari proiecte de cercetare din România, în parteneriat cu Universitatea Națională de Știință și Tehnologie POLITEHNICA București.

DANUBIUS-RO-2 este un proiect-suport finanțat prin Planul Național de Cercetare, Dezvoltare și Inovare 2022–2027, având ca obiectiv principal consolidarea capacității de formare a resursei umane și operaționale a infrastructurii DANUBIUS-RO, parte integrantă a infrastructurii europene DANUBIUS-RI.

„Proiectul Danubius este, după Laserul de la Măgurele, cel de-a doilea proiect mare de cercetare al României, un proiect nu doar cu o valoare mare, ci și cu un impact extrem de mare, atât pentru ecosistemul românesc Delta-Dunăre-Marea Neagră, ci și pentru ecosistemele de același tip din plan european și international. POLITEHNICA București contribuie pe de-o parte cu specialiști, profesioniști, cercetători, pe de altă parte susținând financiar și logistic parteneriatul”, a declarat în cadrul evenimentului Mihnea Costoiu, rectorul POLITEHNICA București.

Prin această inițiativă, proiectul contribuie la dezvoltarea comunității academice, creând punți solide între știință, educație și societate.

Extinderea consorțiului DANUBIUS-RO către mediul universitar este o condiție esențială pentru formarea noii generații de cercetători și profesioniști care vor participa la înțelegerea și gestionarea provocărilor de mediu actuale.

„Avem nevoie de resursă umană bine formată, bine pregătită și în special pregătită să lucreze în mod interdisciplinar. De aceea parteneriatul initial a fost extins prin participarea a cinci universități. Fiecare dintre aceste universități are expertiza, competența, are resursa umană necesară de a forma noua generație de cercetători care să fie implicați în această infrastructură”, a declarat Mihaela Păun, director de proiect.

Pe fondul intensificării evenimentelor extreme cu impact asupra infrastructurilor și serviciilor publice, proiectul DANUBIUS-RO-2 devine o investiție strategică în siguranță, sustenabilitate și știință, contribuind la crearea unor capabilități integrate de monitorizare și avertizare la nivel național și pan-european.

„Este primul proiect propus de țara noastră pe lista ESFRI a Comisiei Europene, conceput de noi, împreună cu parteneri din spațiul european și în același timp un proiect major care ridică nivelul excelenței în cercetare în țara noastră”, a declarat Tudor Prisecaru, vicerpreședinte ANC.

„Noi vom construi și vom asigura soluții prin care se vor colecta datele din arealul Dunării cu aplicare la unul dintre supersituri. De aici asiguram infrastructura nu doar pentru colectarea datelor captate de diverși senzori, ci inclusiv infrastructura de transport a datelor într-o manieră sigură și fiabilă”, a precizat Ciprian Dobre, prorector POLITEHNICA București.

Datele agregate, analizele complexe și sistemele de senzori din DANUBIUS-RO pot contribui semnificativ la anticiparea fenomenelor extreme și la reducerea vulnerabilităților în scenarii de risc major.

În același timp, formarea resursei umane în domeniul managementului riscurilor și al rezilienței climatice sporește capacitatea de reacție a autorităților, iar serviciile de date și analiză pot fi integrate în sisteme de alertă timpurie și planuri de gestionare a crizelor.